Беларуская мова – дзяржаўная мова нашай краіны і мова тытульнай нацыі – адыгрывае выключна важную ролю ў жыцці беларускага грамадства. Таму ўнармаванасць дзяржаўнай мовы, захаванне адзінства арфаграфічных норм пісьмовай мовы ў значнай ступені забяспечваюць стабільнасць у сферы моўнай камунікацыі і маюць важнае дзяржаўнае і палітычнае значэнне.

Неабходнасць прыняцця новай рэдакцыі “Правіл беларускай арфаграфіі і пунктуацыі” выклікана тым, што далёка не ўсе беларускамоўныя сродкі масавай інфармацыі прытрымліваюцца наяўных норм правапісу. Гэта выклікае негатыўную рэакцыю ў грамадстве. Такое становішча не садзейнічае папулярызацыі беларускай мовы і пашырэнню сферы яе ўжывання.

У сувязі з гэтым пастановай Савета Міністраў Рэспублікі Беларусь ад 17 жніўня 1993 года № 556 “Аб удакладненні правапісу беларускай літаратурнай мовы” была створана Дзяржаўная камісія па ўдакладненні правапісу беларускай літаратурнай мовы.

Вынікам гэтай работы стала ўвядзенне ў дзеянне Закона Рэспублікі Беларусь “Аб Правілах беларускай арфаграфіі і пунктуацыі”, прынятага Палатай прадстаўнікоў Нацыянальнага сходу Рэспублікі Беларусь 24 чэрвеня 2008 года, адобранага Саветам Рэспублікі Нацыянальнага сходу Рэспублікі Беларусь 28 чэрвеня 2008 года і падпісанага Прэзідэнтам Рэспублікі Беларусь 23 ліпеня 2008 года.

Гэты закон уступіў у сілу з 1 верасня 2010 года, за выключэннем артыкула 4 і артыкула 3, якія ўступілі ў сілу з дня афіцыйнага апублікавання гэтага Закона.

Неабходна падкрэсліць, што асноўныя прынцыпы беларускага правапісу не закранаюцца і не парушаюцца. А змяненні і ўдакладненні, што прапаноўваюцца, накіраваны, па-першае, на змяншэнне колькасці выключэнняў, якія існавалі раней, на ўніфікацыю асобных напісанняў, на адлюстраванне змяненняў, што адбыліся ў моўнай практыцы. Па-другое, правілы па-новаму згрупаваны, абноўлены ілюстрацыйны матэрыял, што робіць іх больш зручнымі для засваення.

Найбольш істотныя арфаграфічныя змены ў новай рэдакцыі “Правіл беларускай арфаграфіі і пунктуацыі”:

1. Пашыраецца прынцып перадачы акання ў словах іншамоўнага паходжання.

***Правапіс-1959 Новая рэдакцыя правіл***

Адажыо, трыо, сальфеджыо Адажыа, трыа, сальфеджыа

1. У словах іншамоўнага паходжання, акрамя імёнаў уласных, канцавыя элементы *–эр*, *–эль* у адпаведнасці з прынцыпам акання прапанавана перадаваць як *–ар*, *–аль*.

***Правапіс-1959 Новая рэдакцыя правіл***

Прынтэр, камп’ютэр, шніцэль Прынтар, камп’ютар, шніцаль

3. Паводле агульнага правіла перадачы на пісьме якання ў першым пераднаціскным складзе прапанавана пісаць словы *дз****я****вяты*, *дз****я****сяты*, *с****я****мнаццаць*, *вас****я****мнаццаць* праз **я** ў першым складзе перад націскам.

4. У адпаведнасці з сучаснай моўнай практыкай уносяцца змены ў напісанне складанаскарочаных слоў.

***Правапіс-1959 Новая рэдакцыя правіл***

Прафком, гарком, абком, газпром Прафкам, гаркам, абкам, газпрам

1. У адпаведнасці з сучаснай моўнай практыкай уносяцца змены ў правапісе прыметнікаў на *–ск*, утвораных ад уласных назваў.

***Правапіс-1959 Новая рэдакцыя правіл***

Цяньшаньскі, чаньчуньскі Цяньшанскі, чаньчунскі

1. Пашыраецца напісанне **ў** (у нескладовага) у словах іншамоўнага паходжання.

***Правапіс-1959 Новая рэдакцыя правіл***

Для універсітэта, пасля унікальнай аперацыі Для ўніверсітэта, пасля ўнікальнай аперацыі

1. Спрошчаны правілы пераносу слоў.

***Правапіс-1959 Новая рэдакцыя правіл***

Бяс –крыўдна бя – скрыўдна, бяск – рыўдна

Дзя – цін – ства дзя – ці – нства, дзя – цінс – тва, дзя – цінст - ва

Мыц – ца мы – цца

Па – абапал паа – бапал

Кроп – ля кро – пля

Рас – крыць ра – скрыць, рас – крыць, раск – рыць

1. У адпаведнасці з рэаліямі ўпарадкавана напісанне вялікай і малой літар у назвах органаў улады, арганізацый, прадпрыемстваў, устаноў, а таксама ў назвах асоб па пасадах, званнях, тытулах і г.д. (напрыклад Савет Міністраў Рэспублікі Беларусь, Канстытуцыйны Суд Рэспублікі Беларусь, Прэзідэнт Рэспублікі Беларусь, Прэм’ер-міністр Рэспублікі Беларусь, Кіраўнік Адміністрацыі Прэзідэнта Рэспублікі Беларусь і г.д.).
2. Уведзены новы параграф “Вялікая і малая літары ў назвах асоб, звязаных з рэлігіямі, назвах міфалагічных і казачных герояў”. Напрыклад: “З вялікай літары пішуцца асабовыя назвы вышэйшых божастваў (бостваў) у рэлігійных культах, а таксама ўсе словы ў спалучэннях, якія змяшчаюць гэтыя назвы: **Уладыка Нябесны, Бог, Усявышні**”.
3. У пачатку і ў сярэдзіне слоў гукавое спалучэнне [й] + галосны перадаецца ётаванымі галоснымі, як і ў словах уласнабеларускіх: **ёркшырскі, Нью-Ёрк.**
4. Са зводу правіл выключаны раздзелы “Галосныя ў некаторых ненаціскных канчатках назоўнікаў”, “Галосныя ў некаторых канчатках прыметнікаў і займеннікаў”, “Галосныя ў некаторых канчатках лічэбнікаў”, “Галосныя ў ненаціскных асабовых канчатках дзеясловаў”. Палажэнні гэтых раздзелаў датычацца не правапісу, а словазмянення і знаходзяць сваё адлюстраванне ў граматыках беларускай мовы.
5. Уведзены новы раздзел “Правапіс некаторых марфем”, у якім у сістэмным выглядзе сабраны звесткі пра правапіс прыставак, суфіксаў. У “Правілах” 1959 года гэтыя звесткі змяшчаліся ў параграфах аб правапісе часцін мовы і былі раскінуты па ўсім зводзе правіл.
6. Рэгламентавана ўжыванне суфіксаў *–ава*, *(-ява)* і *–ірава*, *(-ырава)*. Напрыклад, ліквідаваць, а не ліквідзіраваць, акліматызаваць, а не аклімацізіраваць, але камандзіраваць, а не камандаваць.
7. У новай рэдакцыі ліквідаваны спасылкі на іншыя параграфы і раздзелы, якіх у “Правілах” 1959 года налічвалася каля 40.
8. У адпаведнасці з сучасным узроўнем лінгвістычнай навукі ўдакладнены фармулёўкі правіл.
9. Правілы па-новаму згрупаваны, што робіць іх больш зручнымі для карыстання і засваення.
10. Абноўлены і актуалізаваны ілюстрацыйны матэрыял.

Так выглядаюць асноўныя змяненні, уведзеныя ў правілы беларускай арфаграфіі і пунктуацыі. Падрабязней з новай рэдакцыяй “Правіл” можна азнаёміцца ў бібліятэках БДУІР.